b'\n_START_ARTICLE_\nKonstantinos Fokas\n_START_PARAGRAPH_\nKonstantinos Fokas (kreik. \xce\x9a\xcf\x89\xce\xbd\xcf\x83\xcf\x84\xce\xb1\xce\xbd\xcf\x84\xe1\xbf\x96\xce\xbd\xce\xbf\xcf\x82 \xce\xa6\xcf\x89\xce\xba\xe1\xbe\xb6\xcf\x82; k. noin 953 tai 954) oli bysanttilainen ylimys ja sotap\xc3\xa4\xc3\xa4llikk\xc3\xb6, sek\xc3\xa4 keisari Nikeforos II Fokasin nuorin veli._NEWLINE_Konstantinos kuului vaikutusvaltaiseen Fokasten maanomistaja- ja sotilassukuun. H\xc3\xa4nen is\xc3\xa4ns\xc3\xa4 oli Bardas Fokas ja h\xc3\xa4nen kaksi velje\xc3\xa4\xc3\xa4n Nikeforos ja Leo olivat kumpikin Bysantin merkitt\xc3\xa4vimpi\xc3\xa4 sotap\xc3\xa4\xc3\xa4llik\xc3\xb6it\xc3\xa4. Kun keisari Konstantinos VII nousi valtaan vuonna 945, h\xc3\xa4n alkoi suosimaan Fokasten sukua. Bardas Fokas nimitettiin armeijan ylip\xc3\xa4\xc3\xa4llik\xc3\xb6ksi (domestikos ton skholon), Nikeforoksesta tuli Anatolikonin sotilas- ja siviilihallintoalueen (thema) k\xc3\xa4skynhaltija ja sotilaskomentaja (strategos), Leosta tuli Kappadokian teeman strategos, ja Konstantinos nimitettiin Seleukeian strategokseksi._NEWLINE_Konstantinos osallistui is\xc3\xa4ns\xc3\xa4 Bardaksen sotaretkiin arabeja vastaan, mutta j\xc3\xa4i Aleppon emiirin Saif al-Daulan vangiksi noin vuonna 953 ja kuoli pian sen j\xc3\xa4lkeen. 1000-luvulla el\xc3\xa4neen bysanttilaisen historioitsijan Johannes Skylitzesin mukaan arabit yrittiv\xc3\xa4t pakkok\xc3\xa4\xc3\xa4nnytt\xc3\xa4\xc3\xa4 Konstantinoksen islaminuskoon ja murhasivat h\xc3\xa4net kun se ep\xc3\xa4onnistui. Nykyhistorioitsijat ovat kuitenkin ep\xc3\xa4illeet tarinan todenper\xc3\xa4isyytt\xc3\xa4. Kun Bardas sai kuulla poikansa kuolemasta, h\xc3\xa4n Skylitzesin mukaan k\xc3\xa4ski vihoissaan teloittaa kaikki emiirille sukua olevat arabivangit.'